**Sogndal arbeidarparti** *- Endå betre saman*

*Visjon*

*Sogndal kommune er ein attraktiv kommune å bu og arbeida i, og som folk har lyst til å flytta til og besøke. Det er ein kommune der folk trivst og har det trygt. I Sogndal kommune får offentlege og private verksemder utvikla seg godt og innbyggjarane i alle deler av kommunen får gode kommunale tenester*

**Innleiing**

For Arbeidarpartiet er det viktig at alle skal med. Alle innbyggjarane skal ha tilgang til gode og nære kommunale tenester. Born og unge skal ha ein god og trygg oppvekst, eldre skal ha ein aktiv og verdig alderdom og næringslivet skal ha gode rammer. Vi skal legge til rette for utvikling i heile kommunen.

Sogndal kommune må delta i den globale  dugnaden for å få ned utsleppa av klimagassar. Samstundes må vi gjere tiltak som gjer at vi tilpassar oss konsekvensane av klimaendringane.

**Oppvekst**

Alle barn skal ha ein god oppvekst. Barnehagane og skulane våre skal ta borna på alvor og legge til rette for at dei skal få utvikla seg og lukkast. Vi skal syte for tidleg innsats, ha god kompetanse blant vaksne i skulen og i barnehagane og styrke skulehelsetenesta. Vi har mål om å ha landets beste skulemiljø, full barnehagedekning og har nulltoleranse mot mobbing.

Barn og familiar skal vera trygge på at fellesskapet stiller opp for dei. Vi vil ha eit sterkt barnevern med nok ressursar. Vi vil syte for eit tett og godt samarbeid mellom alle som arbeider med barn og unge, for mellom anna å sikre at meldeplikta vert overheldt. Vi vil legge til rette for vidareutdanning blant dei tilsette og syte for gode verktøy i arbeidet.

Ein del barn lever i familiar med vedvarande låg inntekt. Vi skal arbeide for universelle ordningar som sikrar at alle har tilbod om å ta del i aktivitetar og lag og organisasjonar.

*Arbeidarpartiet vil arbeide for å:*

* Gje tilbod til alle som ønskjer barnehageplass
* Ha makspris for alle og søskenmoderasjon som er lik for både barnehage og skulefritidsordninga
* Behalde dagens skulestruktur i kommunen
* Syte for tilstrekkeleg med ressursar i skulen og legge til rette for vidareutdanning for dei
* Alle born og familiar med særskilte omsorgsbehov skal få gode lågterskeltilbod
* Utarbeide ein kommunal handlingsplan for å motverke sosial ulikskap
* Bygge symjebasseng i Leikanger for mellom anna å sikre lovfesta symjeopplæring i skulen

**Helse, omsorg og velferd**

Sogndal skal vere ein kommune som fremjar god folkehelse. Behova til innbyggjarane skal vera utgangspunktet for planlegging, organisering og oppbygging av helse- og omsorgstenestene. Vi skal vere framtidsretta i helsearbeidet vårt, og ta i bruk nye løysingar og ny teknologi for å gjere kvardagen enklare for folk som treng hjelp og støtte.

Innbyggjarane skal få eit omsorgstilbod med utgangspunkt i eigne behov. Eldre skal ha høve til å delta på aktivitetstilbod ut frå sine interesser.

Eldre som ønskjer å bu heime skal få gjere det så lenge det er mogleg. Helse- og omsorgstenestene skal vere verdige og gje god behandling.

Vi vil ha fleire faste heiltidsstillingar i eldreomsorga og fagmiljøet innan helse og omsorg skal vera attraktivt å jobba i.

Tilgangen til helse- og omsorgstenester er sentralt for å sikre busetnad og livskvalitet i heile kommunen. Innbyggjarane skal ha tilgang til tenester i sine nærområde.

*Arbeidarpartiet vil arbeide for:*

* Å ha likeverdige helse- og omsorgstenester i alle delar av kommunen.
* At det på grunn av lang utrykkingstid for ambulansen til Balestrand, skal satsast på vidareutdanning innan akuttmedisin for sjukepleiarar i helse- og omsorgstenestene der
* At kommunen aktivt bidreg til å etablere eller oppretthalde formelle og uformelle møteplassar som arenaer for generell kontakt og utvikling
* Å etablere utandørs treningspark i Balestrand
* At det vert lagt til rette for vidareutdanning og hospitering innan pleie og omsorgssektoren
* Auking av grunnbemanninga i pleie- og omsorgssektoren som alternativ til vikarbruk
* Tenester som gjer det enklare å bu lengre i eigen bustad for eldre som ønskjer det
* At kommunen vert ein føregangskommune innan bruk av velferdsteknologi, med tilgang til hjelpemiddel til dei som treng det.
* Gode dagtilbod og avlastningstilbod til menneske som treng det, til dømes demente
* At det er tilgang til trådlaust internett i alle sjukeheimar
* Å sikre at god og næringsrik mat framleis vert laga lokalt på sjukeheimane våre

**Kommunen som arbeidsgjevar**

Med sine vel 12 000 innbyggarar er Sogndal kommune den største arbeidsgjevaren i Sogneregionen. Dei tilsette er den viktigaste ressursen i kommunen. Arbeidarpartiet skal syte for at kommunen er ein god og attraktiv arbeidsgivar som tek vare på sine tilsette, mellom anna gjennom samarbeid med tillitsvalde og vernetenesta.

Det er eit stort behov for læreplassar i Sogn. Sogndal kommune skal vera føregangskommune innan dette området og skal difor ta initiativ til ein «lærlingdugnad» saman med næringslivet.

Kommunen skal legge til rette for at dei som har nedsett arbeidsevne skal få høve til å vera i arbeidspraksis i kommunen. Det skal vera tett samarbeid mellom kommunen som arbeidsgjevar og NAV for å gje menneske moglegheiter til arbeidserfaring.

*Arbeidarpartiet vil arbeide for:*

* At kommunen skal vere ein god og føreseieleg arbeidsgjever med høve til utvikling for alle, og der dei faglege rettane for dei tilsette vert respektert.
* Auke i talet læreplassar i kommunen, og arbeide for fleire læreplassar i privat og offentleg næringsliv. Sogndal kommune skal ha minst fire lærlingar per 1000 innbyggjarar.
* At det vert stilt krav om læreplassar ved utlysing av større prosjekt i kommunen
* At ufaglærte arbeidstakarane i kommunen skal få ta fagbrev
* Å utgreie ei kommunal vikarteneste
* Å leggje til rette for praksisplassar som kan gje både arbeidsledige og flyktningar arbeidspraksis
* Å ha ein kultur for heiltidsstillingar i kommunen og ikkje ha arbeidstakarar som jobbar ufrivillig deltid
* Å vidareutvikle samarbeidet mellom kommunen, fagorganisasjonane og næringslivet
* Å etablere ordningar der det vert lagt til rette for at kommunalt tilsette kan hospitere ved andre institusjonar og tenesteeiningar i kommunen

**Bustadpolitikk**

Arbeidarpartiet vil arbeide for å sikre tilstrekkeleg areal til bustadbygging i tilknyting til dei allereie etablerte og regulerte bustadområda i heile kommunen. Vi skal jobbe for å få til ein større variasjon i bustadane som vert bygde, slik at fleire kan koma inn på bustadmarknaden.

*Arbeidarpartiet vil arbeide for:*

* Å halde oppe takten i bustadbygginga og sikra variasjon i bustadmarknaden i heile kommunen.
* Ei arealplanlegging som gjennom fortetting og god planlegging av nye bustadområde kan redusere trongen for transport
* At det i utbygging vert lagt mest mogleg til rette for å utnytte alternativ energi, som til dømes fjordvarme.
* At det i den kommunale planlegginga alltid vert vurdert konsekvensar av klimaendringar, og gjort tiltak for å unngå til dømes auka risiko som følgje av overfløymingar, flaumar og skred.
* Å bruke naudsynte verkemiddel for å sikre nok bustadareal.

**Samfunns- og næringsutvikling**

Eit variert næringsliv er ein veldig viktig del av grunnlaget for at folk skal kunne bu i Sogndal kommune. Privat og offentleg sektor er gjensidig avhengige av kvarandre. Private og offentlege ressursar må samlast til innsats for felles beste.

Ein sterk offentleg sektor legg grunnlaget for verdiskaping i næringslivet. Som vertskommune for ei rekkje skular og private og offentlege verksemder, må vi vere offensive og bidra til at desse kan utvikle seg vidare og skapa nye og framtidsretta arbeidsplassar. Vi skal halda fram med å veksa innan studieplassar for vidaregåande og høgare utdanning.

Reiseliv er ei viktig satsing i den nye kommunen. Vi vil jobba for å utvikla kommunen som reiselivsdestinasjon og vera med på å legge til rette for meir heilårsturisme for å sikre fleire heilårsarbeidsplassar.

*Arbeidarpartiet vil arbeide for:*

* At Sogndal kommune bidreg til eit godt omdøme og vert opplevd som ein attraktiv stad å flytte til, mellom anna fordi innbyggjarane får kommunale tenester av høg kvalitet.
* At kommunen arbeider aktivt for etablering av nye offentlege arbeidsplassar
* At kommunen skal ha god kunnskap om utfordringar og behov som verksemdene har. Den skal ha møteplassar som sikrar dialog og samarbeid med det offentlege og private næringslivet, og bidreg til vidare vekst og utvikling.
* At kommunen skal leggje til rette for å ha eit mangfaldig næringsliv. Etablerte verksemder, til dømes innanfor næringsmiddelindustri og reiseliv, må få utvikle seg vidare. Kommunen må samstundes leggje til rette for gründerar som vil etablere nye verksemder.
* Bidra til eit livskraftig landbruk som gjer både auka matproduksjon og gode og levedyktige arbeidsplassar.
* Bruke nødvendige verkemiddel for å sikre nok næringsareal.

**Samferdsle og kommunikasjon**

Redusert reisetid og offentlege kommunikasjonstilbod er viktig for å binde kommunen tettare saman. Kommunen skal vere ein pådrivar for å utbetre vegar, få samanhengande gang- og sykkelvegar og auke kollektivtilbodet. Kollektivtilbodet skal leggast til rette for reiser til og frå jobb og for at alle innbyggjarane skal kunne nytte seg av offentlege tenester og handels- og kulturtilbod.

Kommunen skal ta ei leiarrolle for å utvikla den digitale infrastrukturen til beste for både næringslivet og den enkelte innbyggjar.

*Arbeidarpartiet vil arbeide for:*

* At kommunen skal vere ein aktiv pådrivar for utbetring av vegen Hella-Leikanger og bygging av bru over Esefjorden.
* Å etablere 20 minuttars ferjeavgangar og nattferje i trekantsambandet Hella – Dragsvik - Vangsnes.
* At kommunen skal bidra til å stryke kollektivtilbodet i heile kommunen.
* At kommunen skal arbeide aktivt med å styrke flytilbodet, og gjere det mogleg for folk å kome seg til og frå flyplassen på ein slik måte at flyreise vert eit reelt tilbod.
* Å ha eit nattstasjonert fly på Sogndal lufthamn.
* At høg frekvens, stor kapasitet og god komfort på ekspressbåtane skal vere ei prioritert sak
* Å leggje betre til rette for syklande og gåande gjennom til dømes samanhengande gang- og sykkelvegar,og om nødvendig prioritere denne trafikantgruppa framfor biltrafikken.
* Fleire ladestasjonar for el-bilar og prioritera miljø- og klimakrav ved alle kjøp og leigeavtalar for bilar til kommunal teneste.
* At det er tilbod om breiband med stor fart og kapasitet i alle delar av kommunen.
* At kommunen skal halde fram som ein aktiv deltar i arbeidet for å etablere trygg heilårsveg på rv 52 Hemsedalsfjellet og bru Mannheller- Fodnes.

**Kultur, fritid og frivillig arbeid**

Arbeidarpartiet trur på sterke fellesskapsløysingar fordi me får til langt meir saman enn kvar for oss. Det skal vera tett samarbeid mellom kommunen og dei frivillige laga og organisasjonane, med frivilligsentralen som eit viktig bindeledd.

Alle barn og unge skal få høve til å delta på kultur- og fritidsaktivitetar uavhengig av foreldra sin økonomi.

Innbyggjarane skal ha ein reell moglegheit til å nytte seg av fritids- og kulturtilbodet i heile kommunen.

*Arbeidarpartiet vil arbeide for:*

* At kultur- og fritidsaktivitetar skal inngå som ein del av ein handlingsplanen mot sosial ulikskap
* Å ha ein godt utrusta utstyrssentral der innbyggjarane kan låne utstyr.
* Å byggja fleirbrukshall i Sogndal sentrum
* At frivilligsentralen har handlingsrom for å setje i gang aktivitetar for utsette grupper.
* At kommunen skal utvikla ein heilskapleg strategisk plan for det frivillige arbeidet, i dialog med dei frivillige organisasjonane.
* At kommunen skal verte ein god tilretteleggjar for drifta av dei frivillige organisasjonane, mellom anna ved å ha møteplassar og dialog med organisasjonane og å stille lokale til disposisjon for dei.
* Styrke Bygdehuset i Balestrand, Saften i Leikanger og kulturhuset i Sogndal, og legge til rette for at kulturinstitusjonane vert gode møteplassar for innbyggjarane i kommunen.
* At eldre kan få vere ein ressurs som skal få høve til å bidra gjennom ein aktiv frivilligsentral.